Током 1980-их снимљено је неколико историјских ТВ драма и серија са тематиком из Народноослободилачког рата. Највећи број ових пројеката урадила је Телевизија Београд, а режирао их је Сава Мрмак, у сарадњи са сценаристом Синишом Павићем. Међу неколико серија, 1982. снимљена је дводелна ТВ серија „Шпанац” која се бавила дешавањима у животу Жикице Јовановића Шпанца, од почетка Априлског рата до прве устаничке акције у Белој Цркви, јула 1941. године. Подлогу за серију чинила је књига „Први кораци ка слободи” ваљевског првоборца Миће Јеремића. Главну улогу Жикице Јовановића у серији тумачио је глумац Данило Лазовић, а поред њега, у серији су играли и — Мира Ступица у улози Жикицине мајке Олге, Владан Живковић у улози Мише Пантића, Душан Тадић у улози Чеде Милосављевића, Мирко Буловић у улози жандарма Богдана Лончара и др.